**סיור 'ארבעת שאלות התקווה' בתערוכת אומנות ישראלית במוזיאון ישראל**

**רקע:** 'ארבעת שאלות התקווה' מהוות מודל חשיבה, תכנון וניתוח חינוכי, ומציעות דרך נוספת לבחון את המציאות 'הגלוקלית' בהיבט אישי וחברתי, וכן את הייחודיות והמיוחדות בחברה הישראלית והביקורת הפנימית שהיא מעלה.

סיורים במוזיאון, באופן כללי, מהווים דרך התבוננות על הנעשה בחברה וחשיפה לריבוי קולות ודעות.

סיור במוזיאון דרך נקודות מבט של 'ארבעת שאלות התקווה', מאפשר הזדמנות להרחבת השיח וחשיפה לרבדים עמוקים בהתמודדות עם סוגיות שעולות מתוך **להיות? עם? חופשי? בארצנו?**

האוצרת הראשית לאומנויות במוזיאון ישראל, מירה לפידות נשאלה: האם נכון לשלב בצורה כה בולטת בין פוליטיקה לאומנות? וזוהי תשובתה: "הפוליטיקה כאן וארוגה בכל חלק מחיינו. ובתוך זה גם באומנות. אי אפשר ולא נכון להתעלם מהמצב המורכב בישראל. זה כמו לכתוב בלי כמה אותיות באלפבית".

**מטרה:**

- בחינת השתקפות 'ארבעת שאלות התקווה' באומנות ישראלית

- הצפת שאלות בהקשר ובמסגרת הרעיונות של 'ארבעת שאלות התקווה'

- הרחבת הידע של המשתתף וחשיפתו לאומנות ישראלית

- בחינת הכלי ברבדים נוספים (מחוץ לכתלי הכיתה)

**הסיור:**

* מבנה הסיור הינו מודלרי. הסיור יכול לעמוד בפני עצמו וכן להיות חלק ממערך של יום עיון או סמינר בנושא 'ארבעת שאלות התקווה'.
* מומלץ לתת לקבוצה להסתובב במוזיאון לבד כארבעים דקות עד שעה ולבחור יצירה המבטאת בעיניהם את ארבעת שאלות התקווה. אנו מציעים לעשות זאת אחרי הביקור בתערוכה, ולפני היציאה אל "היפוך העולם" הנמצאת בחוץ ברחבה העליונה של המוזיאון.
* טרום הסיור על המנחה לקיים סיור הכנה ולבחור את היצירות ומסלול ההליכה לפי לוחות הזמנים ואופי הקבוצה, היצירות משתנות לעיתים. שימו לב.

**רקע היסטורי:**

מוזיאון ישראל נפתח בשנת 1965 ובשנת 2010 עבר שיפוץ יסודי שאיפשר לו להכפיל את שטחי התצוגה. בשנת 2015, לכבוד שנת היובל למוזיאון, נפתחה תצוגת קבע חדשה שהשאלה המרכזית שהתערוכה מתמודדת איתה : מהי אומנות ישראלית?

האולם המרכזי בנוי כקרדו - רחוב רומאי ראשי ובו גלריות ה'חנויות' - ארכיאולוגיה, אומנות אוקייאניה ואפריקה, אומנות יהודית, ואומנות ישראלית. תשעים ושבעה אחוזים מהמוצגים באגף לארכיאולוגיה הם מהמרחב האזורי של ישראל. טווח הזמן: ממיליון שנה לפני הספירה ועד למאה השביעית.

בשנת 1906 הוקם 'בצלאל' - האקדמיה לאומנות על ידי בוריס ש"ץ. שנה זו מהווה את הנקודה בה מציינים את הולדת האמנות הישראלית. אין זו עוד אומנות יהודית המבקשת לקחת חלק בטקסים יהודים - יודאיקה למינה, אלא אמנות עדכנית, השזורה באמנות המערבית ומתמודדת עם שאלות מקומיות - מיהו היהודי החדש, כיצד הוא נראה ? מה המרחב בו הוא חי? מה הקשר שלו עם המסורת היהודית? היהודי החדש אינו כבול עוד לציווי התנכ"י המופיע בעשרת הדיברות " לא תעשה לך פסל וכל תמונה" שמות כ' 3, הוא חופשי ליצור כראות עיניו.

**הסיור:**

הסיור מתחיל ליד הדלפק באולם המרכזי עם הרקע ההיסטורי.

במהלך הסיור המנחה יכול לבחור אילו יצירות להציג.

טרום הכניסה לתערוכה ותרגיל הפתיחה, הקבוצה תתקבץ ליד פסלו של יצחק דנציגר, **נמרוד**.

**נמרוד:**

את הפסל יצר יצחק דנציגר (יליד 1916, אוסטריה) לכבוד פתיחת המחלקה לארכיאולוגיה באוניברסיטה העברית. הפסל לא התקבל בידיים פתוחות. מה יש בו בפסל הזה?

גוף קטוע רגליים, מאבן חול נובית שהובא מפטרה.

מיהו נמרוד התנכ"י?

נמרוד מוזכר בספר בראשית בפרשת נוח, הוא דמות בפני עצמה, גיבור ציד. בתנ"ך הוא דמות חיובית, אך במדרש הוא כבר נהפך לדמות שלילית, המבקש למרוד באלוהים, יש טוענים שהוא היה ממקימי מגדל בבל. במיתולוגיה שומרית אנו מכירים את הדמות נמרוד Namrud . דנציגר שואב את הדמות מהמיתולוגיה התנ"כית ומשלב בה אלמנטים מהתרבות המסופטמית - נמרוד הוא ציד, הבז על הכתף, הסגנון העיצובי. פסל זה מבטא את השאיפה להיות יליד, פרה - יהודי, אינו נימול, ומחובר למרחב השמי באופן בלתי תלוי; כנעני. הפסל קוצנטרי, ניתן להתבונן בו מכל הצדדים, והוא ממוקם בנקודה המחברת בין האריכאולוגיה, לאומנות אוקייניה ואפריקה, האומנות היהודית והאמנות הישראלית. הוא פונה אל האור - על עץ הזית הטוע והשורשי. כל כולו אומר אני שייך. אני כאן חלק מהמרחב.

מנחים המעוניינים יוכלו להקריא מהקיר בכניסה לתערוכה את חוויתיו של בנימין תמוז או להרחיב בפיסקה הזו:

"בדמות הרואית זו" – כתבה נרי לבנה ב"הארץ" – "מצאו הישראלים החדשים בבואה למי ששאפו לראות כהוריהם הרוחניים. לא עוד יהודים גלותיים כפי שהיו הוריהם, אלא דמויות מיתולוגיות, גיבורי צבא וציד קדומים". הסופר בנימין תמוז כתב: "מצאתי את עצמי עומד מול 'נמרוד'. פרצתי לקראתו במרוצה, חיבקתי את הפסל ונשקתי. רק לאחר מכן, מבעד לחשרת דמעות, תהיתי על עצמי שנתפסתי בקלקלתי".

* מה מלמד אותנו 'נמרוד' על היהודי החדש? באיזה מובן היהודי הזה קשור לאדמה הזאת, לעם היהודי? ממה הוא חופשי? למה הוא כבול, אם בכלל?

**מהלך הסיור באולם התצוגה:**

תרגיל פתיחה.

המנחה מקציב מספר דקות להסתובבות חופשית בחלל התערוכה. המנחה מבקש מכל משתתף לבחון יצירות הלוכדות את עינו ומעוררות במשתתף עניין על פי הנקודות הבאות:

פשט: מה יש כאן?

רמז: מה עולם התרבותי הנשזר כאן? למה הציור מרפרר? מה צריך לדעת כדי להבין?

דרש: מה המשמעות של זה?

סוד: מה המשעות של זה עבורי?

-

התצוגה החדשה תהיה במוזיאון עד שנת 2020, היא אינה דידקטית, ואינה כרונולוגית, היא עוסקת בשאלה 'מה האמנות הישראלית צריכה לעשות'?

ומציגה שש תשובות אפשריות:

1. בחברה הישראלית - חופשי
2. בפולטיקה הישראלית - חופשי - להיות - עם - בארצנו
3. אמנות לשם אמנות
4. בנוף הישראלי - ארצנו
5. במסורת - עם
6. במרחב - להיות חופשי בארצנו
7. **שבזיה**: פסל נוסף של יצחק דנציגר, בת הזוג של נמרוד. מחווה למלכה איזבל המחכה בחלון, ולנשים התימניות המחכות בחלון שראה דנציגר מחלון בית הוריו ביפו.

* למה שבזיה שייכת? מה היא מספרת לנו על תושבי הארץ?

1. **שטיח שיר השירים:** בוריס שץ מקים את בצלאל 1906, חלק מהרעיון מאחורי הקמת בית הספר: מקור פרנסה לעולם שמגיעים. בעבר היו מחלקות אריגה, עבודות בצדף ובעץ ויודאיקה. לעולים יש אוצר בלום אותו שץ אוסף, וקורא לאוסף 'אומנות ותרבות יהודית'. בשטיח פסוקים משיר השירים , וארוגים בו הסמלים משיר השירים.

* מה זה מספר לנו על העם היהודי החדש והישן במפגש עם הארץ החדשה?

1. **חתונה אלגורית: א.מ. ליליאן:** טריפטיך עבודה לציון יובל ה25 לנישואי וולפסון, מנהיג התנועה הציונית. שטיח טריפטיך. מצד ימין - הגלות ירמיהו המבכה את היציאה לגלות בבל, ומצד שמאל החלוצים התוקעים בשופר הגאולה. ובאמצע: חתונה הוא נראה כמלך, הרצל, דמות מצרית - השפעה של הגילויים ממסופטמיה, הוא מתחתן עם בת ציון היפה והחסודה. מחזיקי הטלית - חופה אחד מסמליו החוזרים של ליליאן - נראים כתושבים הקדומים של האזור, חיבור בין העבר להווה. יש כאן אמירה פוליטית על חזרה של העם לארצו והחיבור לשורשיו, דווקא כאן במקום הזה. מתווה לשטיח פוליטי. הנוכחות של ליליאן היא גם בחבצלות המופיעות במרכז.

* משני צדדיו של הטריפטיך מופיעות דמויות המספרות לנו סיפור חדש על העם היהודי וארץ ישראל. כיצד עיצוב הדמויות קשור להיותנו בארץ ישראל? מה הן מספרות על החויה של "להיות עם חופשי בארצנו"?

1. **לעזרת הימאים:** נפתלי בזם 1952 ב1951 מתרחשת שביתת הימאים בחיפה, על רקע רצונם להקים איגוד עובדים עצמאי, השביתה דוכאה ביד רמה על ידי בן גוריון, שהזעיק חיילי מילואים שיעבדו כימאים, למורת רוחם של אנשי הצבא. בתמונה: קיבוצניק, איש גדל גוף הנפרד מאישתו, מצד ימין למעלה שני קיבוצניקים מתווכחים - מתלבטים במי לתמוך בעובדים השואפים להגן על זכויותיהם או על עמדתו של ראש הממשלה דאז. החלק השמאלי של הציור - העובדים, האוהלים, המדרגות של חיפה.

היצירה הזאת טוענת שלאומנות יש תפקיד חברתי במציאות, לעורר את הקהל ולעצב את דעתו, ממש כמו מאמר בעיתון.

* מה המובן הנוסף של חופש וזכויות העולה מן היצירה?

1. **עודרים: יוחנן סימון 1952** ישראלי חדש, יהודי חדש, חסר פנים, קולקטיבי, מחובר לאדמה, בצבעי אדמה. אבל משהו בפיזיות אינו נכון, כשעודרים מכופפים את הברכיים. האם הצייר לא ידע זאת? האם העודרים לא יודעים זאת? האם זו ביקורת עליהם?

* כיצד רואה סימון את החלוצים החדשים? מה הוא מספר לנו על להיות עם חופשי בארצנו?

1. **ארכיטקטורה יפה: דוד ריב**

דיפטיך - ציור הבנוי משני חלקים. חלק עליון וחלק תחתון. בעליון: מוזיאון ישראל. תרבות מערבית, מודרנית. בחלק התחתון: המצב הפוליטי. חייל שולף נשק על ספק ילדים ספק מפגינים. ירושלים של מעלה, ירושלים של מטה, והן שתיהן חלק מאותה היצירה, מאותו העולם. הם מתקיימים אחד מכוחו של השני כאשר לעין האומנותית המנותקת מהפוליטי ננגלה רק החלק העליון, אך הוא קצה קצהו של קרחון.

* כיצד הנארטיב שלנו על להיות משפיע על רמת החופש של מיעוטים בישראל?

1. **לארי אברמסון ג'רוזלם פוסט 1967, 2012** ב2012 לאחר פטירת אביו של האומן, הוא מפנה את ביתו ומוצא גליונות של הג'רוזלם פוסט מחודש יוני 1967. לעבודה 24 חלקים, כאן מוצגים חלק. אברמזון מציג את המלחמה כנקודת שבר של החברה הישראלית, הוא צובע את המציאות דאז בלבן. מוחק. ועדיין ניתן לראות מה מעטה היתה הביקורת על המלחמה. הבלוקים השחורים - מצבות? גולגלות? קואיך וי שבר? ניסיונות איחוי?

* כיצד השינויים בגבולות המדינה השפיעו על האופי הישראלי? מה מבקש האומן להגיד לנו על עיצוב התודעה הישראלית?

1. **סיגלית לנדאו - אסלה** על אדם כפוף ללא ידיים ורגליים - על מי אנחנו מוציאים את צואתנו? מי הוא האחר שאנו דורכים עליו כל הזמן?
2. **שירת האגם הגווע, פטר מירום-** צילום מאגם החולה לאחר עזיבת הבריטים את הארץ. מירום רצה לבטא בצילמו מחאה אקולוגית- פוליטית על ייבוש האגם. בתצלום נשקפים חלקי ברזל אותם הטביעו הבריטים באגם. היצירה מעצימה את הנזק שאנו עושים לטבע, את הפגיעה הכפולה בו - זריקת האשפה, מתוך מחשבה שישכח לעד.

* מה האדמה זוכרת על תושבי הארץ השונים?

1. **נוף אורי ריזמן** ביצירה הזאת משתמש רייזמן בארבע צבעים המונחים בסגנון מינימליסטי, ומזכירים לנו מראות נוף ישראלים מוכרים מאד. הפשטות בהנחת הצבעים ובקומפזיציה הופכת את היצירה ללירית ולוקאלית כל כך.

* מה ייחודי בנופי הארץ עבורך?

1. **צליינות יהושע בורקובסקי:** לוקח את הכעבה והופך אותה לסמל קוסמופוליטי, ומשטח אותה באופן ההופך אותה לסמל אוניברסלי המעלה שאלות על דת, אמונה. ובייצוג המופשט יותר קל לנו להישיר מבט ולשוחח על קדושה, על צליינות על עליה לרגל - תופעה המשותפת לדתות רבות, ולא רק לאיסלם.

* כיצד אנו מבינים את קדושתה של הארץ לדתות אחרות? כיצד היצירה מסייעת לניסוח התובנה?

1. **יריחו תחילה שריף וואכד**  Sharif Wakked איור המשתמש באלמנט המפויע בארמונות ליד יריחו, האריה והאילה, האריה בולע את האיילה לאט לאט עד שהיא נעלמת . יצירה פוליטית, מציאות פוליטית של כיבוש: האריה הישראלי הטורף את הפלשתינאי. בתרבות המוסלמית האריה הוא המוסלמי הכובש. כאן בקונטקסט הפוליטי יש היפוך. יש מחאה ברורה נגד כל מי שחזק, שטורף את החלש ומונע את קיומו.

* מה אנחנו לומדים על 'להיות עם חופשי בארצנו מהיצירה הזאת?

1. **צבר, עסאם אבו שוקרה, 1988**- צבעי שמן על נייר, 96X91 ס"מ. הצבר הוא צמח שיובא מדרום אמריקה ובעבר סימן את הגבולות בין שדות שנמצאים בבעלות שונה. ביצירה האמן מקבע את הצבר בתוך עציץ, ישנה עקירה מהטבע ומהמקום הטבעי- זוהי אלגוריה למלחמת העצמאות. ביצירה יש מחווה לואן גוך והיא מחברת בין האישי לפוליטי.

* מה שייך לנוף הישראלי? ומה לפלשתינאי? כיצד זה משפיע על "ארצנו"?

1. **דרוקסלנד, מיכאל דרוקס, 1975.** היצירה הינה דיוקן של האמן המשורטט כמפה טופוגרפית.האדם פני מולדתו - במובן הקרטיוגרפי.

* מה הגבולות שלנו כיחידים? כקולקטיב? כמדינה ללא גבולות?

1. **משה, מיכאל סגן - כהן 1977-8-** משה על נבו שלא נכנס לארץ הבחירה. היצירה מבטאת ייצוג של הסיפור הטראגי של משה לצד סיפורו האוטוביוגרפי של האמן. ביצירה עצמה יש מפה של ארץ ישראל. שימו לב למגן הדוד הנמתח בראש התמונה. הצייר מצייר אותה כשהוא נמצא במרחק - בניו יורק. מה משה רואה בישראל שעם ישראל לא רואה? מה הצייר רואה בישראל שאולי אנחנו לא רואים? מה אתם רואים?

* מה מספר לנו האומן על הקשר של העם לארץ? ולעם?

1. **נשים בדוויאיות, הדוויג גרוסמן- הלמן-** היצירה עשויה מחומר מקומי (חימר) ומציגה גבר ושתי נשים שהולכות מאחוריו. היצירה מעלה שאלות על הדמויות והקשר בינהן (שייח ושתי נשותיו? שייח ושתי בנותיו?) \*\* בהשוואה ליצירות נמרוד ושבזייה הדמויות של גרוסמן- הלמן הן שורשיות ומקומיות ועשויות מחומרים א"י. ושואלות מי נמצא כאן? מי הוא חלק מהאדמה? ולאן הם הולכים?

* איך הייתם מגדירים את הקשר בין הדמויות הבדואיות לארץ, מול שבזיה ונמרוד? מה זה מספר לנו על "להיות עם חופשי בארצנו"?

בשלב הזה נשחרר את הקבוצה להפסקה הכוללת סיור עצמאי במוזיאון. להפסקה מתלווה תרגיל מחשבתי: איזה חפץ מתוך המוזיאון המבטא את ארבעת שאלות התקווה תקחו אתכם לכיתת הלימוד או למשרד שלכם?

תרגיל סיום- 'היפוך העולם, ירושלים' האמן אניש קאפור

**היפוך העולם, ירושלים אניש קאפור 2010** - פלדת אלחלד, בגובה 5 מטרים, בה רואים את ההשתקפות - למעלה הוא למטה, למטה הוא למעלה. אנו בירושלים? מה למטה? מה למעלה? האם אנחנו בירושלים של מעלה? של תרבות, דמוקרטיה? ומה קורה מתחת לפני השטח?

אפשרות נוספת לסיכום: ממקמים את הקבוצה ומסבירים מה רואים: הר הרצל, שערי צדק, בית יד שרה, הכנסת, בית השפט העליון, נחלאות, רחביה, הולילנד.

מחלקים מסגרות של ארבעת שאלות התקווה ומבקשים מהמשתתפים להנציח מבט ירושלמי שמסביבם העונה על אחת מהשאלות - והיא זאת שתופיע ככותרת, לצלם ולהעלות לאתר של ארבעת שאלות התקווה.